Gondal tanpa sirip Hindi-Pasifik

Gondal tanpa sirip Hindi-Pasifik (Neophocaena phocaenides), turut dikenali sebagai porpois ambu atau lumba-lumba ambu, ialah salah satu daripada lapan spesies gondal.

 Taburan 
Gondal ini hidup di perairan di pinggir laut Asia, khususnya di sekitar India, China dan Indonesia. Taburan paling barat termasuk di sepanjang pantai barat India hingga ke Teluk Parsi. Ia hidup berhampiran pantai di perairan cetek sehingga 50 m dalam. Perairan tersebut sering mempunyai dasar laut yang lembut atau berpasir. 
 Huraian fizikal 
Gondal ini hampir langsung tidak bersirip. Sebaliknya, ia mempunyai satu rabung rendah yang dilitupi dengan kulit tebal yang mempunyai dentikal seolah-olah gigi kecil. Ini membuktikan bahawa bentuk badan yang dipilih oleh evolusi untuk yu, lumba-lumba dan gondal bukan bentuk badan tunggal yang mungkin bagi haiwan laut.

Gondal dewasa mempunyai warna kelabu muda yang seragam. Kebanyakan bayi haiwan ini berwarna hitam dengan warna kelabu di sekeliling kawasan rabung dorsal. Bagaimanapun, warna haiwan ini menjadi kelabu selepas 4 - 6 bulan. Haiwan dewasa boleh mencapai 1.55 m panjang. Haiwan jantan menjadi matang tentang seks antara 4.5 - 9 tahun, berbanding dengan haiwan betina yang mencapai kematangan antara 3 - 7 tahun. Gondal ini makan berbagai-bagai ikan, udang serta sefalopod, atau apa-apa sahaja yang ada.

 Pemuliharaan 
Tidak terdapat data yang mencukupi untuk memasukkan gondal ini dalam senarai spesies terancam. Kecenderungan haiwan ini untuk hidup berhampiran pantai mendedahkannya kepada bahaya kegiatan menangkap ikan. Banyak gondal terbunuh setiap tahun oleh jala atau mata kail yang ditempatkan di seberang sungai-sungai.

Tidak terdapat juga anggaran yang baik untuk bilangan gondal yang masih hidup. Bagaimanapun, perbandingan antara dua tinjauan, satu pada lewat 1970-an dan yang lain pada tahun 1999/2000, menunjukkan kemerosotan bilangan dan taburan haiwan ini. Ahli sains percaya bahawa kemerosotan ini telah berlangsung selama berdekad-dekad dan bilangan terkini hanyalah sebahagian kecil daripada bilangan sejarahnya.

Catatan

Rujukan

Kategori:Cetacea